S-530/2018

Mál þetta sem dómtekið var 12. nóvember sl. var höfðað með ákæru útgefinni af lögreglustjóranum á höfuðborgarsvæðinu þann 21. ágúst 2018 „á hendur X, kt. [...], [...], [...], fyrir líkamsárás með því að hafa, aðfaranótt sunnudagsins 9. október 2016 innandyra á skemmtistaðnum [...] við [...] í [...], veist með ofbeldi að A, kt. [...], og slegið hann ítrekað hnefahöggum í andlit og höfuð þannig að hann féll í gólfið, allt með þeim afleiðingum að hann hlaut mörg opin sár á höfði, nánar tiltekið skurð yfir nefrótinni, skurð miðlægt og ofan við hægri augabrún og grunnur flipi farið af nefbroddi og fengið aðskotahlut í ytra borð auga.

Telst brot þetta varða við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Þá gerir H-kk-nf F-kk-nf A-kk-nf lögmaður, fyrir hönd A, kt. [...], kröfu um að ákærða X, kt. [...], verði gert að greiða A miskabætur samtals að fjárhæð kr. 700.000.- með vöxtum skv. 8. gr. vaxtalaga nr. 38/2001 frá 9. október 2016, en síðan með dráttarvöxtum skv. 9. gr., sbr. 1. mgr. 6. gr. sömu laga, frá þeim tíma er mánuður er liðinn frá því að krafan er birt árásarmanni til greiðsludags.

Þá er þess jafnframt krafist að ákærða verði gert að greiða A málskostnað að skaðlausu, skv. síðar framlögðum málskostnaðarreikningi að viðbættum 24% virðisaukaskatti, fyrir að halda fram bótakröfu sinni í málinu.“

Verjandi ákærða krefst þess aðallega að refsing verði felld niður, til vara að ákvörðun refsingar verði frestað skilorðsbundið en að því frágengnu að refsing verði skilorðsbundin og hæfilegrar þóknunar sér til handa. Þá krefst hann sýknu af bótakröfu eða verulegrar lækkunar.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...] [...]. Hann hefur ekki áður gerst sekur um refsivert brot. Ákærði greindi frá því að hann hefði komist í geðshræringu við að sjá sambýliskonu sína kyssa annan mann. Það getur þó ekki réttlætt árásina en hann gekk beint að brotaþola og sló hann fyrirvaralaust í andlit og höfuð. Við ákvörðun refsingar verður litið til framangreinds, játningar ákærða og þess að hann hefur leitað sér aðstoðar. Með hliðsjón af framangreindu þykir refsing ákærða hæfilega ákveðin fangelsi í 30 daga en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Af hálfu A er krafist miskabóta að fjárhæð 700.000 krónur. Brotaþoli á rétt á miskabótum með vísan til 26. gr. skaðabótalaga nr. 50/1993. Þykja miskabætur hæfilega ákveðnar 400.000 krónur ásamt vöxtum eins og í dómsorði greinir. Þá á brotaþoli rétt til málskostnaðar sem ákveðinn verður 200.000 krónur.

Ákærði greiði málsvarnarþóknun skipaðs verjanda síns, H-kk-ef M-kk-ef lögmanns, 250.000 krónur, þóknun verjanda á rannsóknarstigi, A-kk-ef Þ-kk-ef S-kk-ef lögmanns, 94.860 krónur, og 76.580 krónur í annan sakarkostnað.

Af hálfu ákæruvaldsins flutti málið K-kvk-nf Ó-kvk-nf E-kvk-nf aðstoðarsaksóknari.

B-kvk-nf B-kvk-nf héraðsdómari kveður upp þennan dóm.

D Ó M S O R Ð :

Ákærði, X, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði A 400.000 krónur ásamt vöxtum skv. 8. gr. laga nr. 38/2001 um vexti og verðtryggingu frá 9. október 2016 til 19. október 2018, en með dráttarvöxtum skv. 9. gr., sbr. 1. mgr. 6. gr. sömu laga, frá þeim tíma til greiðsludags og 200.000 krónur í málskostnað.

Ákærði greiði málsvarnarþóknun skipaðs verjanda síns, H-kk-ef M-kk-ef lögmanns, 250.000 krónur, þóknun verjanda á rannsóknarstigi, A-kk-ef Þ-kk-ef S-kk-ef lögmanns, 94.860 krónur, og 76.580 krónur í annan sakarkostnað.